
Csicsókaliszt mint természetes állománykialakító

A modern élelmiszeripar rengeteg adalékanyagot használ, amelyeket a fogyasztók jellemzően egészségre ártalmas anyagnak tekintenek, ezért idegenkednek tőlük. Jelen munka során azt vizsgáltam, hogy a csicsókából; amelynek gumója nagy mennyiségben tartalmaz egy fruktóz alapú poliszacharidot, az inulint, milyen egyszerű technológiai módszerekkel lehet természetes állománykialakítót előállítani.

Öt különböző csicsókafajta gumójából szárításos technológiával nagy inulintartalmú lisztet készítettem, melyet elsőként tejitalban alkalmaztam állománykialakítóként. A csicsókás minták elkészítését kereskedelmi forgalomban kapható inulinnal különböző koncentrációban készített minták reológiai vizsgálata előzte meg. A tejitalok reológiai jellemzését, rotációs viszkozimetriás mérésekkel végeztem el. A folyásgörbékre illesztett Herschel-Bulkley modell paraméterei (folyáshatár, viszkozitás, folyásindex, tixotrópia) alapján arra következtettem, hogy 5% koncentrációban alkalmazva a tejes mintákban a csicsókalisztnek jobb az állománykialakító képessége, mint az inulinnak. Az érzékszervi vizsgálatok során a csicsókaliszttel készült minták hasonló eredményeket értek el, mint az inulinnal készült termékek.

Második lépésben a csicsókalisztek vízzel készített keverékeit, mint kalóriaszegény zsírpótlókat vizsgáltam. A zsírpótló minták reológiai jellemzését oszcillációs technikával, amplitúdó söprés módszer segítségével végeztem el. A reogramokról leolvasott G’ (rugalmassági modulus) és G” (veszteségi modulus) kezdeti értéke, az LVE érték (lineáris viszkoelasztikus tartomány vége) paraméterek valamint a komplex viszkozitás alapján csicsókalisztes minták kedvezőbb reológiai tulajdonságúnak és jobban kenhetőnek bizonyultak, mint az inulinnal készült minták. A csicsókaliszttel készült zsírpótlók legfőbb hátránya sötét színük volt, ezért kizárólag olyan élelmiszerekben használhatók fel állománykialakítóként, amelyek színvilága megengedi ezt.

Összességében megállapítottam, hogy a csicsókaliszt alkalmas lehet természetes élelmiszer adalékanyagként való felhasználásra.



